একই ওয়ার্ডের বাসিন্দা গৌরী বসু বলেন , ‘নিয়ম হচ্ছে অস্ত্রোপচারের পর যে এলাকার কুকুর সেই এলাকায় ছেড়ে আসতে হবে৷ কিন্ত্ত এক্ষেত্রে সেই নিয়ম মানা হয়নি৷ শুধু তা-ই নয় , ন্যূনতম পরিচ্ছন্নতার ব্যবস্থাও করা হয়নি৷ ফলে অস্ত্রোপচারের পর ক্ষতস্থানে সংক্রমণ দেখা দিয়েছে৷ অন্তত পাঁচটি কুকুর মারাও গিয়েছে৷ ’ এলাকার বাসিন্দাদের অভিযোগ , হাওড়া পুরসভা ও অ্যানিম্যাল রিসোর্স বোর্ডের সঙ্গে একটি স্বেচ্ছাসেবী সংস্থাও এই প্রকল্পে কাজ করেছে৷ এলাকার পশুপ্রেমীরা জানিয়েছেন , কুকুরের সংখ্যা যাতে মাত্রাছাড়া না হয় , তার জন্য নির্বীজকরণের প্রয়োজন আছে ঠিকই , কিন্ত্ত তা যেন অমানবিক ভাবে না হয়৷ নিয়ম বহির্ভূত ভাবে সাঁড়াশি দিয়ে কুকুর ধরা বা অস্ত্রোপচারের পর কুকুরের মৃত্যুর অভিযোগের পরিপ্রেক্ষিতে ওই সংস্থার পক্ষ থেকে বাদল জানা বলেন , ‘পুরসভার পক্ষ থেকে আমাদের সাহায্য চাওয়া হয়েছিল , তাই আমরা সাহায্য করেছি৷ তবে , কুকুর মারা গিয়েছে বলে কোনও খবর আমার কাছে নেই৷’